**Viktig HMS-informasjon til beboer! (Helse, Miljø og Sikkerhet)**

Vi ønsker å skape et trivelig og trygt miljø for alle her i Sørenga 4 sameie. Sammen tar vi vare på både bygninger og uteareal.

Det finnes en del lovverk vi som sameiet må følge. Blant annet **Lov om brann- og eksplosjonsvern**, **Forurensningsloven** og **Lov om tilsyn med elektriske anlegg og utstyr**. Lovverket stiller krav både til boligselskapet ved styret og til den enkelte beboer.

**Beboers ansvar**

* Utføre nødvendig ettersyn og vedlikehold av det elektriske anlegget.
* Montere og bruke elektrisk utstyr i henhold til bruksanvisning.
* Kontrollere at brannverntiltak i leiligheten er i orden og evt. melde i fra til styret ved mangler.
* Sikre forsvarlig utført arbeid ved reparasjoner og andre endringer i leiligheten.
* Melde ifra til styret ved feil eller mangler som kan gå utover naboer eller som skal følges opp av boligselskapet.

**Sameiets ansvar**

* Etablere og utøve nødvendig internkontroll (egenkontroll).
* Utføre nødvendig ettersyn og vedlikehold av fellesarealer og fellesområder.
* Følge opp feil og mangler som rapporteres inn.
* Informere beboerne om deres plikter innen HMS-arbeidet.

For å forebygge faren for brann, feil på det elektriske anlegget, vannlekkasjer m.m. er beboer pliktig til å føre tilsyn i egen leilighet. Derfor har USBL og sameiet, som en del av sin internkontroll, utarbeidet et informasjonsskriv og en sjekkliste til alle beboere. Gå gjennom sjekklisten årlig.

Dersom du leier ut leiligheten, anbefaler vi at du som eier går gjennom sjekklisten sammen med leietakeren din. Du må uansett huske å videresende dette til leietakeren!

Husk å gjøre deg kjent med branninstruksen. Denne vil også henges opp i alle inngangspartier og andre relevante steder på bygget. Her står viktig informasjon om hvorledes en bør gå frem dersom en oppdager en brann.

Det gjøres oppmerksom på at den enkelte beboer har selv ansvar for å forsikre sine egne eiendeler med innboforsikring.

Et trygt og godt miljø er et felles ansvar!

Om du finner vesentlige avvik eller har andre relaterte spørsmål, ber vi deg sende epost til styret på post@sorenga4.no

Med vennlig hilsen Styret i Sørenga 4 sameie